Joan Laporta ha decidit finalment presentar-se a les eleccions del Barça. Tot i que aquesta setmana ha rebut les dades d'una enquesta que no li eren del tot favorables de cara als comicis, l'expresident blaugrana ha decidit fer el pas i ja ha mobilitzat el seu equip amb l'objectiu d'anunciar la setmana vinent que es presenta.

El nom de Laporta havia sonat amb força els darrers mesos, en especial des que va ser absolt judicialment de l'acció de responsabilitat (malgrat que el club ha presentat un recurs a aquesta decisió). L'expresident, però, havia mantingut la incògnita fins al darrer moment, uns dies més proper al sí i d'altres més proper al no.

De fet, l'última enquesta encarregada per Joan Laporta el situa per sota de Josep Maria Bartomeu en la cursa electoral cap a la presidència del Barça. Aquest sondeig, però, es va fer just després que el Barça guanyés la Champions i certifiqués el triplet. En l'anterior enquesta, abans de la final de Berlín, hi havia un empat tècnic.

L'advocat barceloní, president des del 2003 i fins al 2010, ha decidit presentar-se i treballa internament amb el seu equip per acabar de tancar el seu projecte. Segons membres de la seva futura candidatura, la decisió és ferma al 99,99% i només es podria tirar enrere si en alguna de les converses del cap de setmana se'l convencés del contrari. L'expresident ha dubtat molt els darrers mesos, sobretot per temes familiars, i alguns d'aquests encara estan sobre la taula. "Quan algú pren una decisió d'aquesta importància vol comunicar-ho personalment a la família, amics i persones implicades", explica un membre del seu equip. Alguns dels membres de la futura candidatura esperen la trucada de Laporta, aquest cap de setmana o a principis de la setmana vinent, abans que l'expresident comparegui en públic.

Laporta ha rebut el suport de bona part dels exdirectius que van treballar al seu costat en el darrer tram de mandat, en especial dels que van estar implicats en l'acció de responsabilitat. Alguns d'aquests formaran part d'aquesta nova candidatura, i d'altres hi donarien suport des de fora, tot i que no ha transcendit quin rol ocuparà cadascú de manera definitiva.

Aquesta darrera setmana han fet la presentació Toni Freixa, Agustí Benedito i Jordi Farré. De cara a la setmana vinent, i a banda de l'anunci de Laporta, el dimecres parlarà Josep Maria Bartomeu i divendres vinent ho farà Jordi Majó.